  Виталий Пронин Россиын ортчись чемпионатэ 32 команда пыриське, оглом 736 футболистъёс. А группае шедемын Россиысь, Уругвайысь, Египетысь но Саудовской Аравиысь командаос. Футболъя федерацилэн рейтингезъя та тужгес лябез группа. Туннэ нуналлы кужмо командаос лыдъясько Германиысь, Бразилиысь но Бельгиысь сборнойёс. Нырысьсэ чемпионатэ шедемын Исландиысь футболистъёс. Пичи шормуӵазы ог 330 сюрс адями гинэ улэ. Озьы ик нырысьсэ шедемын Панамаысь команда. Сенегалысь тренер Аллу Сиессе тужгес ичи уждун басьтэ - араз 200 сюрс евро, нош Россиысь тренер Станислав Черчесов - 2,6 миллион евро. Солэсь тросгес Германиысь, Бразилиысь, Франциысь но Испаниысь тренеръёслэн гинэ. Тужгес арлыдоез спортсмен луэ Египетысь 45 аресъем Эссам Эль-Хадари. Мексикаысь защитник Рафаэль Маркес футболэн шудонъя дуннелэн чемпионатаз 5-тӥзэ пыриське ни. Тужгес егитэз футболист - Австралиысь 19 аресъем Даниэл Арзани. Тужгес лапегъёсыз - Панамаысь защитник Альберто Кинтеро, Саудовской Аравиысь Яхья Аль-Шехри но Щвейцариысь Джердан Шакири, ваньзы 165 сантиметр, нош Хорватиысь вратарь Ловре Калинич соослэсь 36 сантиметрлы ӝужытгес. Тужгес секытэз - Панамаысь Роман Торрес - 99 килограмм. Россиысь футболэн шудонъя команда та ӵошатсконын 12 миллион долларлы узырмиз ни. Группаын шудӥсь вань командаослы 8 миллион доллар сётӥське, азьлань мынӥсьёслы ватсаське на 4 миллион доллар. Озьы дуннелэн чемпионэз луэм команда узырмоз 32 миллион долларлы.  